再次韵爲謝
作者：周麟之
朝代：宋

paragraphs: 公詩律嚴如用兵，江淮草木先知名。
少當千人掃文陣，晚策百勝攻愁城。
詩壇老將天下傑，筆倒三江流萬折。
時將妙句吐長虹，李杜文章光不滅。
由來事業師伊周，詎止博識窮九丘。
星列丹墀藹華望，月昇金掌陳嘉謀。
脫冠歸來雙鬢改，任爾功名爭好采。
揮絃月下奏高山，擊楫波間哦小海。
方今祝網仁如商，聖賢相逢治具張。
鶴書旁午詔多士，不以椳闑遺寸長。
如公豈得栖林壑，焉問曉猿驚索寞。
歲晚方諧魏闕心，官閒不減商山樂。
湖上春來花惱人，我不憂貧依富鄰。
朋友膠漆古來事，願言握臂追雷陳。